**P R A V I L N I K**

**o š k o l s k om r e d u**

1. **OPĆE ODREDBE**

Ovim pravilnikom uređuje se školski red u Osnovnoj školi Škurinje Rijeka (u daljem tekstu: Škola).

Ovaj pravilnik odnosi se na sve osobe tijekom njihova boravka u Školi i izvan škole na području školskoga dvorišta.

S odredbama ovoga pravilnika razrednici su dužni upoznati učenike i njihove roditelje, odnosno skrbnike.

1. **BORAVAK U PROSTORU ŠKOLE**

Učenici, djelatnici Škole te druge osobe mogu boraviti u prostoru Škole samo tijekom radnog vremena Škole.

U prostoru Škole zabranjeno je:

- pušenje

- nošenje oružja

- pisanje po zidovima i inventaru Škole

- bacanje izvan koševa za otpatke papira, žvakaćih guma i sl.

- unošenje i konzumiranje alkohola i narkotičnih sredstava

- unošenje sredstava, opreme i uređaja koji mogu izazvati požar ili eksploziju

- igranje igara na sreću i sve vrste kartanja

- unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

Dužnost je djelatnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

Djelatnici Škole moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar djelatnici i učenici obvezni su prijaviti ravnatelju ili tajnici.

Djelatnici i učenici dužni su se kulturno odnositi prema roditeljima i drugim osobama koje borave u Školi.

Nakon isteka radnog vremena djelatnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

1. **RADNO VRIJEME**

Radno vrijeme Škole je od 6,00 do 20,00 sati, dvorane do 22,30 sati

Radnici su dužni dolaziti na posao prema rasporedu radnog vremena,a najkasnije 15 minuta prije početka rada.Način evidencije nazočnosti na radu određuje ravnatelj.

Raspored radnog vremena ravnatelja i tajnika u svezi s prijamom stranaka obvezno se ističe na vratima kancelarija.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

1. **UČENICI**

Učenici mogu boraviti u Školi u vrijeme određeno za nastavu i ostale oblike obrazovnog rada.

Učenik je dužan doći u Školu najkasnije 15 minuta prije početka nastave, a napustiti Školu najkasnije 15 minuta nakon završetka školskih obveza.

Niži razredni odjeli okupljaju se na platou ispred ulaza u školsku zgradu, a viši razredni odjeli okupljaju se na rukometnom igralištu.

Dežurni učitelji će odobriti ulazak u školsku zgradu, u 7,50 sati, jednog po jednog razrednog odjela.

U školsku zgradu i učionice ulazi se bez trčanja, galame i gužve. U Školi nije dozvoljeno trčanje po hodnicima.

Kada su vremenske prilike nepovoljne, učenici u isto vrijeme ulaze u hol škole. Učenicima nije dozvoljen samoinicijativni ulazak u učionice.

Red i mir tada u prizemlju Škole održavaju dežurni učitelji.

Učenik je dužan:

- kulturno se ponašati za vrijeme boravka u Školi i izvan nje

- održavati čistima i urednima prostore Škole

- dolaziti uredan u Školu

- nakon dolaska u Školu odjevne predmete i osobne stvari odložiti na mjesto određeno za tu namjenu

- mirno ući u učionicu najmanje pet minuta prije početka nastave i pripremiti se za rad

- u slučaju kašnjenja javiti se dežurnom učeniku

- uljudno se odnositi prema učiteljima i drugim radnicima Škole

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika ili predmetnog učitelja. U kabinet učenici ulaze zajedno s učiteljem.

Učenici koji su zakasnili na nastavu, trebaju tiho ući u učionicu i ispričati se učitelju.

Svako kašnjenje učenika na nastavu učitelj je dužan evidentirati.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je učitelj prozvao, dužan je ustati.

**Učitelj ne smije za vrijeme nastave narediti učeniku da izađe iz učionice.**

**Zabranjeno je kažnjavanje učenika udaljavanjem s nastave.**

**Na nastavi učenik ne smije koristiti mobitel, walkman i druge slične aparate koji ometaju rad.**

Učenici ne smiju bez dopuštenja ulaziti u zbornicu, ured ravnatelja i tajnika bez pratnje dežurnih učenika. Ako trebaju učitelja, s njim mogu razgovarati u hodniku ili u drugoj prostoriji škole, uz dopuštenje učitelja.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

**Za vrijeme malih odmora učenici ne smiju napuštati zgradu, a za vrijeme velikog odmora moraju boraviti u krugu Škole.**

Za vrijeme malih odmora učenici zamjenjuju učionice. Pri tome se moraju pristojno i disciplinirano kretati hodnikom, po mogućnosti desnom stranom.

Kod napuštanja učionice učenici trebaju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

Za vrijeme malih odmora učitelji ne dolaze u zbornicu. Svaki učitelj ostaje u učionici ili ispred učionice i brine o redu i miru tijekom malih odmora.

Veliki odmor za učenike nižih i viših razreda je poslije drugog nastavnog sata.

Dežurni učenici odlaze u marendarij 2-3 minute prije završetka drugog nastavnog sata i čuvaju marende svog razrednog odjela dok se marende ne podijele.

Učitelji su obvezni sačekati učenike u učionici i zatim ih izvesti u prostor gdje se dijele marende.

Nakon uzimanja marende svi učenici su obvezni izaći iz školske zgrade.

Kada su vremenske prilike nepovoljne, učenici veliki odmor provode u holu škole, a za red i mir zaduženi su dežurni učitelji i učenici.

Na znak zvona u 9,50 sati dežurni učitelji odobrit će učenicima odlazak u učionice.

Za vrijeme velikog odmora redari mogu provjetravati učionice.

Nije dozvoljeno penjanje na prozore, dovikivanje i bacanje otpadaka kroz prozor (papira i drugih predmeta).

Dežurni učitelji dužni su obići školsku zgradu i provjeriti jesu li svi učenici izašli.

Zatim izlaze na školsko dvorište gdje su zaduženi za održavanje reda te u određeno vrijme učenicima omogućavaju ulazak u školsku zgradu.

Obilazak vrši i tehnička služba.

U razrednom odjelu tjedno se određuju dva redara.

Redari:

* dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog učitelja
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti predmetnog učitelja na nastavi
* prijavljuju učiteljima početkom svakoga nastavnog sata nenazočne učenike
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose u tajništvo
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog učitelja ili tajnika.

- Redare određuje razrednik prema abecednom redu

Knjige posuđene u knjižnici učenik je obvezan čuvati i neoštećene pravodobno vratiti.

Učenici su odgovorni za štetu koju učine na imovini Škole prema općim propisima obveznog prava.

1. **DEŽURSTVA I ORGANIZACIJA ODRŽAVANJA REDA**

U Školi za vrijeme rada dežuraju učitelji i učenici.

**Dežura se od 7,30 do 13,15 sati**

Raspored i obveze dežurnih učitelja određuje ravnatelj, a raspored dežurstva učenika razrednik prema prethodnom zaključku Učiteljskog vijeća.

Raspored dežurstava objavljuje se na oglasnoj ploči Škole.

Mjesto i trajanje dežurstva određuje ravnatelj.

Dežurni učenici ne smiju biti učenici s lošim ocjenama i nedoličnim ponašanjem.

Dežurni učenik:

* dežura od 7,30 do 13,15 sati
* vodi evidenciju učenika koji zakašnjavaju te ih upisuje u listu dežurstva
* zaključava ulazna vrata školske zgrade u vrijeme trajanja nastave i malih odmora
* kulturno prilaze roditeljima i strankama i pitaju koga žele posjetiti te najavljuju stranke, odnosno ne dozvoljavaju strankama da se bez najave kreću po Školi
* **uredno vode listu dežurstva u koju se upisuje ime i prezime stranke, broj osobne iskaznice i koga u Školi posjećuje u vremenu od – do**
* ne smije dozvoliti grupiranje učenika zbog igre i narušavanja reda i discipline u školi
* mora zatražiti pomoć dežurnog učitelja, psihologa ili ravnatelja ako sami ne mogu riješiti problem ili ne mogu udaljiti nepoznatu osobu koja narušava red u Školi ili ispred Škole
* po završetku dežurstva, listu dežurstva moraju potpisati i predati u tajništvo

**Dnevno dežura najmanje pet učitelja.**

Dnevno je dežurno pet učitelja.

Dežurni učitelj:

* mora doći u Školu 30 minuta prije početka prvog nastavnog sata i ostati do 13,15, a jedan od dežurnih učitelja, naizmjenično, mora doći u Školu u 6,55 i ostati do 13,15
* izvršiti sve potrebne pripreme za uspješno organiziranje dežurstva u radnom danu
* organizirati ulazak učenika u Školu po redu kako su stajali na školskom dvorištu
* provjeriti jesu li učionice prozračene
* za vrijeme velikog odmora obići školsku zgradu i provjeriti jesu li svi učenici izašli
* s dežurnim učenikom pregledati i potpisati listu dežurstva te istu predati u tajništvo
* organizirati zamjenu u nastavi ukoliko nema ravnatelja ili voditelja smjene.
* koordinira ulazak učenika u školsku zgradu prije početka nastave
* dežura za vrijeme svih odmora učenika
* u slučaju lošeg vremena, kada učenici ostaju u školskoj zgradi, održavaju red i mir u školskoj zgradi.

Svi učitelji razredne i predmetne nastave kao i stručni suradnici dužni su doći na posao najkasnije u 7,45 sati ili 15 minuta prije početka nastavnog sata.

Svi učitelji dužni su dočekati učenike u učionici prije početka nastavnog rada, prije velikog odmora i po završetku nastave izvode ih iz prostora Škole.

Učenicima se ne dozvoljava pozivanje svojih prijatelja koji nisu učenici Škole da ih čekaju za vrijeme nastave pred školskom zgradom, u školskom predvorju ili na ulazu u Školu.

Time se narušava red i mir, ometa nastava, izazivaju nepotrebni sukobi s učiteljima, dežurnim učenicima, a može se učiniti i materijalna šteta na objektu Škole.

**Roditelji su odgovorni za odlazak svoje djece iz kruga Škole za vrijeme nastave, ako djeca ne dobiju dozvolu učitelja.**

1. **ČISTOĆA**

Djelatnici, zaduženi za održavanje čistoće Škole, vode svakodnevnu brigu da prostorije i sva nastavna sredstva, kao i namještaj, budu uvijek besprijekorno čisti i raspoređeni na svoja mjesta.

Učenici moraju voditi računa o osobnoj higijeni. Obvezno je pranje ruku prije jela, nakon uporabe WC-a i uvijek kad imaju nečiste ruke.

Pušenje nije dozvoljeno u prostorijama Škole te na pripadajućem igralištu i dvorištu Škole.

1. **POZDRAVLJANJE I OSLOVLJAVANJE**

Učenici pozdravljaju učitelje i ostale djelatnike Škole kao i sve druge osobe koje ulaze ili izlaze iz Škole sa «DOBRO JUTRO», «DOBAR DAN», «DOBRA VEČER» I «DOVIĐENJA».

U učionici učenici pozdravljaju ustajanjem bez izgovaranja pozdrava i bez lupanja stolicama.

Učenici učitelje oslovljavaju s gospođo-gospodine, učitelju-profesore.

Najstrože je zabranjeno da se učenici međusobno vrijeđaju i pribavljaju zadovoljštinu fizičkim obračunavanjem.

1. **ODLAZAK IZ ŠKOLE**

Na znak školskog zvona učenici iz učionice izlaze mirno i u tišini.

Zadnji školski sat učitelji predmetne nastave dužni su ispratiti učenike do izlaza iz školske zgrade.

Učitelji mlađih razreda dužni su svaki nastavni radni dan ispratiti učenike do izlaza.

U vrijeme rekreacije, ekskurzije, zabava, kulturno-umjetničkih i športskih programa,učenici su dužni ponašati se u skladu s ovim Pravilnikom.

1. **IZOSTANCI**

Učenici ne smiju bez dozvole zakašnjavati, izostajati ili napustiti nastavu kao i druge radne obveze.

Dozvole za izostanke daju:

a) Predmetni učitelji za svoj sat,

b) Razrednik - do tri dana,

c) Ravnatelj - do sedam dana,

d) Učiteljsko vijeće - za više od sedam dana.

**Svaki svoj izostanak učenik je dužan opravdati razredniku, dok roditelji, odnosno skrbnici u roku od tri dana opravdavaju izostanak djeteta iz škole.**

1. **KRŠENJE ŠKOLSKOGA REDA**

Postupanje prema odredbama ovoga pravilnika sastavni je dio radnih obveza djelatnika i učenika Škole.

Djelatnik koji postupi suprotno odredbama ovoga pravilnika, odgovoran je za povredu radne obveze.

Učenik koji postupi suprotno odredbama ovoga pravilnika, odgovoran je prema Statutu Škole.

Odrasla osoba koja za vrijeme boravka u Školi krši školski red, odgovorna je za štetu koju pretrpi Škola, a dežurni učitelj ili učenik treba je udaljiti iz prostora Škole.